Komisijos reglamentas (EB) Nr. 333/2004
2004 m. vasario 26 d.
nukrypstantis nuo Reglamento (EB) Nr. 1898/97 dėl kiaulienos iš Bulgarijos ir Rumunijos tarifų kvotų administravimo 2004 m.
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1975 m. spalio 29 d. Tarybos reglamentą (EEB) Nr. 2759/75 dėl bendro kiaulienos rinkos organizavimo [1], ypač į jo 8 straipsnio 2 dalį ir į 22 straipsnio antrąją pastraipą,
atsižvelgdama į 2003 m. balandžio 8 d. Tarybos sprendimą 2003/286/EB dėl Protokolo, patikslinančio Europos sutarties, steigiančios Europos Bendrijų bei jų valstybių narių ir Bulgarijos Respublikos asociaciją, prekybos aspektus siekiant atsižvelgti į šalių derybų rezultatus dėl žemės ūkiui taikytinų naujų abipusių lengvatų, pasirašymo [2], ypač į jo 3 straipsnio 2 dalį,
atsižvelgdama į 2003 m. balandžio 8 d. Tarybos sprendimą 2003/18/EB dėl Protokolo, patikslinančio Europos sutarties, steigiančios Europos Bendrijų bei jų valstybių narių ir Rumunijos asociaciją, prekybos aspektus siekiant atsižvelgti į šalių derybų rezultatus dėl žemės ūkiui taikytinų naujų abipusių lengvatų, pasirašymo [3], ypač į jo 3 straipsnio 2 dalį,
kadangi:
(1) 2004 m. gegužės 1 d. į Europos Sąjungą įstojusios Čekija, Estija, Kipras, Latvija, Lietuva, Vengrija, Malta, Lenkija, Slovėnija ir Slovakija įgis teisę gauti tarifų kvotas kiaulienai, teikiamas Sprendimuose 2003/18/EB ir 2003/286/EB nustatytas priemones taikant teisingomis sąlygomis, palyginti su tomis, kurios taikomos dabartinėms valstybėms narėms. Įstojus į ES, tų šalių ūkio subjektams turi būti suteikta galimybė tas kvotas taikyti kaip visateisiams,
(2) Kad iki 2004 m. gegužės 1 d. ir po šios dienos rinka nebūtų sutrikdyta, turi būti pakeistas 2004 m. kvotų dalių, numatytų 1997 m. rugsėjo 29 d. Komisijos reglamente (EB) Nr. 1898/97, nustatančiame priemonių taikymo kiaulienos sektoriuje taisykles pagal Europos sutartis su Bulgarija, Čekija, Slovakija, Rumunija, Lenkija ir Vengrija [4], grafikas ir patikslintas kiekių paskirstymas, tačiau nekeičiant Sprendimuose 2003/286/EB ir 2003/18/EB numatyto bendro kiekio. Galutinis paraiškų padavimo terminas turi būti pakeistas.
(3) Todėl 2004 metams reikia numatyti priemonių, nustatytų Reglamento (EB) Nr. 1898/97 2 straipsnyje ir 4 straipsnio 1 dalyje, pakeitimus ir patikslinimus.
(4) Šiame reglamente numatytos priemonės atitinka Kiaulienos verslo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Nukrypstant nuo Reglamento (EB) Nr. 1898/97 2 straipsnio, kiekiai, išdėstyti šio reglamento I priedo E ir F dalyse, 2004 m. balandžio 1 d.-birželio 30 d. paskirstomi taip:
a) 2004 m. balandžio 1-30 d.: 8 %;
b) 2004 m. nuo gegužės 1 d.- birželio 30 d.: 17 %.
2. Nukrypstant nuo Reglamento (EB) Nr. 1898/97 4 straipsnio 1 dalies, 2004 m. gegužės 1 d.-birželio 30 d. laikotarpiui licencijos paraiškos dėl produktų, nurodytų šio reglamento I priedo E ir F dalyse, paduodamos per pirmąsias septynias gegužės mėnesio dienas.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Jis taikomas 2004 m. balandžio 1 d.- birželio 30 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. vasario 26 d.